cyanic-selkie/wikianc huggingface dataset:
חומצה פיטית
השפעות בריאותיות
לבד מההשפעות השליליות של חומצה פיטית כאנטי-נוטריינט, יותר ויותר מחקרים מכירים בפעילותה נוגדת החמצון. בנוסף, החומצה הפיטית משתתפת בתהליך בקרת רמת הסוכר בדם וכן רמת הכולסטרול בגוף. עקב פעילות נוגדת החמצון של החומצה הפיטית, משוער כי היא מסוגלת לתרום במניעה של סוגי סרטן שונים, בעלת פוטנציאל לעזור על חולי אלצהיימר, פרקינסון, מחלות לב ומחלות אחרות. השפעות אלו טרם הוכחו באופן נרחב מספיק ועדיין לא קיים טיפול תרופתי המתבסס על מולקולה זו. כמו כן, מחקרים ראשוניים מצאו כי ניתן להיעזר בחומצה פיטית על מנת להוביל לירידה ברמות הסוכר בדם בקרב עכברים חולי סכרת. משערים כי מנגנון הפעילות הביולוגית של חומצה פיטית וסכרת קשור להאטה בעיכול ובפירוק עמילן במערכת העיכול באופן שמונע עלייה חדה ברמות הסוכר בדם לאחר צריכת מזונות פחמימתיים. בנוסף, נמצא כי חומצה פיטית מסייעת במניעת היווצרות אבנים בכליות. אבנים בכליות הן משקעים קטנים וקשים של מינרלים וחומצה על פני השטח הפנימיים של הכליות, שהיווצרותם גורמת לעיכוב במתן שתן. נוכחות חומצה פיטית במזון גורמת להשפעה היפוכולסטרולמית אשר מסייעת במניעת היווצרות אבנים בכליות.
מקובל כי צמצום ומניעה אקטיבית של צריכת חומצה פיטית אינם הכרחיים, למעט במקרים בהם יש פוטנציאל למחסור מינרלים בתזונה. בנוסף, על אף שדגנים מלאים וקטניות נחשבים לעשירים יחסית בחומצה פיטית, היתרונות הבריאותיים בצריכתם עולים על החסרונות של צריכת חומצה פיטית, בטח כשמדובר בתזונה במערבית.
ג'ורג' וולאס
ג'ורג' קורלי וולאס ג'וניור (באנגלית: George Corley Wallace; 25 באוגוסט 1919 – 13 בספטמבר 1998) היה פוליטיקאי אמריקני, ומושל מדינת אלבמה ה-45 בארצות הברית במשך שתי כהונות לא רצופות ושתי כהונות רצופות מטעם המפלגה הדמוקרטית: 1963–1967, 1971–1979, ו־1983–1987. וולאס היה אחד מהמושלים הוותיקים אי פעם בארצות הברית, וכיהן במצטבר שש עשרה שנה וארבעה ימים. ניסה להתמודד על תפקיד נשיא ארצות הברית ארבע פעמים רצופות, בהן ניסה להפוך למועמד הדמוקרטי ב-1964, 1972 ו-1976, והיה מועמדה של המפלגה העצמאית האמריקאית ב-1968. הוא המועמד השלישי האחרון שזכה לאלקטורים ממדינות.
וולאס היה נציג הדרום במפלגה הדמוקרטית, והיה ממובילי התומכים בהמשך הסגרגציה בחינוך בארצות הברית ותומך בחוקי ג'ים קרואו מול התנועה לזכויות האזרח. בהשבעתו לתפקיד המושל ב-1963, הכריז "הפרדה גזעית עכשיו, הפרדה גזעית מחר, והפרדה גזעית לנצח" ואף עמד לפני הכניסה לאוניברסיטת אלבמה ומנע הרשמת תלמידים שחורים למוסד. לבסוף הפך למתנגד להפרדה הגזעית, אולם נותר שמרן. הוא שרד ניסיון התנקשות ב-1972 במרילנד, אולם נותר מרותק לכיסא גלגלים עד למותו ב-1998.
ראשית חייו
וולאס התעניין בפוליטיקה עוד בגיל עשר. ב-1935, עבד במשרה חלקית בסנאט של אלבמה וטען שייבחר למושל המדינה. וולאס עסק באגרוף בתיכון, ולאחר מכן למד בבית הספר למשפטים באוניברסיטת אלבמה.
לאחר שקיבל תואר במשפטים ב-1942, נכנס לאימוני טייסים בחיל האוויר של ארצות הברית. הוא לא השלים את הקורס, אולם שירת כטייס בצבא ארצות הברית בחזית מול יפן במהלך מלחמת העולם השנייה. הוא שירת תחת הגנרל קרטיס לה מיי, שהפך לעמיתו במירוץ הנשיאותי של 1968. הוא כמעט מת מדלקת קרום המוח בצבא, אולם טיפול רפואי בסולפונאמיד הציל את חייו. הוא נותר עם אובדן שמיעה חלקי ושוחרר.
ראשית הקריירה
ב-1938, בגיל תשע עשרה, פעל וולאס למען בחירת סבו לתפקיד שופט צוואות. בסוף 1945, עם תום השירות הצבאי שלו כיהן כעוזר התובע הכללי של המדינה, ובמאי 1946 נבחר לכהן בבית המחוקקים של אלבמה. באותה התקופה הוא נחשב למתון בנושאי גזע. כציר בוועידה הדמוקרטית הלאומית של 1948, לא הצטרף לדמוקרטים מהדרום שפרשו מהמפלגה, אף על פי שהתנגד לתוכנית זכויות האזרח שהציע הנשיא הארי טרומן. וולאס טען שהיה מדובר בפגיעה בזכויות המדינות. הדמוקרטים מהדרום, ה"דיקסיקרטים", ניצחו באלבמה בבחירות של 1948, בזכות המועמד סטרום ת'ורמונד, מושל קרוליינה הדרומית. בנאום ההשבעה שלו למושל ב-1963, טען וולאס שסיבות פוליטיות הובילו אותו לא לנטוש את המפלגה.
ב-1952, הפך לשופט מחוזי בבית המשפט באלבמה. הוא נחשב לשופט הוגן, ללא קשר לגזע של הנאשם. באותה התקופה באלבמה, השופטים קראו לעורכי דין שחורים בשמותיהם הפרטיים, ואילו לעמיתיהם הלבנים לקרוא "אדוני". עורכי דין שחורים טענו שוולאס היה שופט ליברלי במיוחד, והקפיד לפנות בכבוד לעורכי דין שחורים.
מצד שני, הוציא וולאס צווי מניעה שמנעו את הסרת שלטי ההפרדה הגזעית ברציפי הרכבת. בנוסף מנע כל ניסיון למעורבות ממשלתית במתן זכויות ההצבעה לשחורים.
כשופט, העניק וולאס מאסרים על תנאי לכמה שחורים, דבר שכנראה עלה לו בבחירות לתפקיד המושל ב-1958.
ריצה לתפקיד המושל
ב-1958, ניסה וולאס להתמודד בבחירות המקדימות במפלגה הדמוקרטית לתפקיד המושל. מאז שהחוקה ב-1901 שללה זכות הצבעה משחורים, ומרוב הלבנים העניים, הייתה המפלגה הדמוקרטית המפלגה היחידה באלבמה. הבחירות המקדימות היו התחרות היחידה על תפקיד המושל. הייתה זאת צומת דרכים עבור וולאס. יריבו היה התובע הכללי של המדינה, ג'ון מלקולם פטרסון, שהיה ליברל. וולאס זכה לתמיכת ה-NAACP. הוא הפסיד בבחירות בהפרש של יותר מ-34,400 קולות.
לאחר מערכת הבחירות, החליט וולאס לאמץ קו נוקשה בנושאים גזעיים ולמשוך את הקולות הלבנים לקראת מערכת הבחירות ב-1962.
הפרדה גזעית
בבחירות המקדימות של המפלגה ב-1962, הצליח וולאס להגיע למקום הראשון עם 35% מהקולות. בסיבוב השני, השיג 55% מהקולות. כיוון שאף רפובליקני לא התמודד מולו, היה ברור שוולאס ייבחר לתפקיד המושל. הוא נבחר בקלות בבחירות של נובמבר, כשהוא משיג 96% מהקולות. השלטון הדמוקרטי באזור הושג בעזרת ביטול זכות ההצבעה של רוב השחורים ולבנים עניים רבים במדינה במשך עשור, שנמשך גם שנים לאחר העברת חוקי זכויות האזרח ב-1964 וב-1965.
ב-1963, ציווה ממשלו של הנשיא ג'ון פיצג'רלד קנדי על חיל הרגלים של צבא ארצות הברית לאכוף את השילוב הגזעי באוניברסיטת אלבמה. בניסיון למנוע את הרשמת התלמידים השחורים לאוניברסיטה, עמד וולאס לפני כניסת האוניברסיטה ב-11 ביוני 1963. התמונה בה צולם הפכה למפורסמת.
בספטמבר 1963, ניסה וולאס למנוע מארבעה תלמידים שחורים להירשם לארבעה בתי ספר יסודיים. לאחר התערבות מצד בית משפט פדרלי, הורשו הילדים להירשם לבית הספר ב-9 בספטמבר.
וולאס דרש שמירה על ההפרדה הגזעית. הוא האשים את הנשיא קנדי ברצון לוותר על המדינה למרטין לותר קינג ולתומכיו ה"קומוניסטים" שאותם האשים בארגון הפגנות.
וולאס חזה שתומכי חוק זכויות האזרח יחוסלו מבחינה פוליטית עד 1966 ו-1968.
וולאס נחשב לפופוליסט שניסה למשוך את הרוב הלבן בבוחרי אלבמה. כישלונו בהתמודדות על הנשיאות הוביל להפקת לקחים מצד ג'ימי קרטר ורונלד רייגן. ב-1971 הושווה לוויליאם ג'נינגס ברייאן כשנאם נאומים נגד ריכוז העושר.
כלכלה וחינוך
ההישג המרכזי של וולאס בכהונתו הראשונה היה חידוש הפיתוח התעשייתי באלבמה, שהועתק אחר כך בידי מדינות אחרות: הוא היה המושל הדרומי הראשון שנסע למשרדי תאגידים במדינות הצפון כדי להציע הטבות מס ותמריצים לתאגידים שיקימו סניפים באלבמה.
הוא הנהיג מערכת מכללות שהתפשטה ברחבי המדינה.
אוניברסיטת דרום אלבמה הוקמה ב-1963, במהלך שנתו הראשונה בתפקיד.
הבחירות המקדימות של 1964
ב-15 בנובמבר 1963, בדאלאס, טקסס, הודיע וולאס על כוונתו להתמודד מול הנשיא המכהן, ג'ון קנדי, בבחירות על מועמדות המפלגה הדמוקרטית לנשיאות ב-1964. כעבור כמה ימים בדאלאס, נרצח קנדי, וסגן הנשיא לינדון ג'ונסון ירש אותו.
בגלל תשומת הלב שזכה לה במאבקו מול זכויות האזרח, נכנס וולאס לבחירות המקדימות של המפלגה בעצת מומחה ליחסי ציבור. הוא הביע את התנגדותו לשילוב גזעי ואת מדיניותו הקשה מול הפשיעה. וולאס השיג לפחות שליש מהקולות בוויסקונסין, אינדיאנה ובמרילנד, בהן התמודד מול נציגי ג'ונסון.
וולאס נודע בנאומיו המתסיסים. ב-1964 נאם בפני אלף אנשים באוהיו, וצעק בכעס שישנם קומוניסטים שמוחים על ביקורו, אולם טען שכשתומכיו יתחילו לצעוד, כל כביש במדינה ייחסם. הקהל קפץ על רגליו ומיהר לצאת לתקוף את הקומוניסטים, כשוולאס ניסה להרגיע אותם.
וולאס קיבל תואר דוקטור לשם כבוד באביב 1964 מאוניברסיטה בקרוליינה הדרומית. האוניברסיטה הוקירה את פועלו בטענה שהוא שומר על זכויותיה החוקתיות של האזרחים.
אלקטור עצמאי ב-1964
ב-1964, הרוויחו הרפובליקנים באלבמה משתי התפתחויות: הראשונה, הייתה פרישתו של וולאס מהמירוץ מול ג'ונסון, והשנייה הייתה התמודדות אלקטורים דמוקרטים עצמאיים באלבמה, כך שג'ונסון לא יכול היה להתמודד שם. לפני הוועידה הרפובליקנית הלאומית בסן פרנסיסקו, נפגשו וולאס ועוזריו במלון ג'פרסון דייוויס במונטגומרי. וולאס ועוזריו דנו באפשרות שבארי גולדווטר, הסנאטור מאריזונה שעמד להתמנות למועמד הרפובליקנים, והצביע נגד חוק זכויות האזרח מסיבות חוקתיות, יתמוך בביטול החוק ובמתן תעסוקה נאותה לשחורים. וולאס אמנם הסכים עם עמדותיו של גולדווטר נגד הקומוניזם, אולם התנגד לרצונו להפוך את הביטוח הלאומי לתוכנית וולונטרית. וולאס הציע להחליף מפלגות כדי להפוך לסגנו של גולדווטר, כבוד שניתן לאחר מכן לחבר הקונגרס ויליאם אדוארד מילר מניו יורק. גולדווטר סירב למועמדותו של וולאס בגלל שכוחו היה רק בדרום.
האלקטורים העצמאיים מאלבמה הוציאו את ג'ונסון מהבחירות באלבמה אולם עדיין זכו לתמיכת המפלגה בגלל התמודדותם מול הרפובליקנים.
האלקטורים הרפובליקנים של 1964 היו הראשונים שנבחרו באלבמה מאז תקופת השיקום. גולדווטר ומילר זכו ל-479,085 קולות (69.5%) לעומת 209,848 (30.5%) לאלקטורים העצמאיים. בנוסף, נבחרו חמישה חברי קונגרס רפובליקנים. הסנאטור החדש ג'יימס מרטין לטש עיניים לתפקיד המושל של וולאס.
הג'נטלמן הראשון של אלבמה
חוקת אלבמה מנעה מוולאס להתמודד לכהונה שנייה ב-1966. לכן הציע וולאס לאשתו, לורלין, להתמודד על תפקיד המושלת מטעמו. בבחירות במפלגה הדמוקרטית, היא ניצחה שני מושלים לשעבר, את התובע הכללי של אלבמה ואת חבר הקונגרס לשעבר. בגלל תומכי וולאס, שונתה ההגבלה על כהונת המושל באלבמה לשתי כהונות רצופות.
וולאס הגן על מועמדותה של אשתו. הוא טען שאשתו משכה קהל והתעלמה מהעלבונות שהופנו כלפיה. הוא טען שלא הכניס את אשתו לתפקיד, ושהיא אהבה את הכהונה שלה.
במהלך מערכת הבחירות של 1966, חתם וולאס על חוק שביטל את פקודות ביטול ההפרדה הגזעית בערים ובמוסדות הממשלה. הוא טען שהחוק מנע מהממשלה להתערב בבתי הספר. רבים גינו אותו על כך וחששו מאובדן התמיכה הממשלתית. המועמד הרפובליקני לתפקיד המושל האשים את הדמוקרטים במשחק פוליטיקה על חשבון ילדי המדינה.
גם המועמד הרפובליקני התנגד לביטול ההפרדה הגזעית וניסה לתמוך בתיקון לחוקה שיאסור על העדפה מתקנת בחינוך. הוא חזה שהחקיקה של וולאס לגרום לצו מבית המשפט להוביל לביטול ההפרדה הגזעית.
ריצתו לנשיאות ב-1968
וולאס רץ לנשיאות ב-1968 כמועמדה של המפלגה העצמאית האמריקאית.
המפלגה הדמוקרטית דחתה את תמיכתו של וולאס בהפרדה גזעית. במהלך מסע הבחירות משך כמה מצביעים במדינות הדרום. הוא לא ציפה לנצח במערכת הבחירות, אבל ניסה למנוע משני המועמדים המובילים להשיג רוב בחבר האלקטורים וכך להעביר את הבחירות אל בית הנבחרים של ארצות הברית, שם יוכל להשפיע על בחירת המנצח.
התפתחות מסע הבחירות
וולאס לא רץ לנשיאות ב-1968 כדמוקרט - כפי שעשה ב-1964 ויעשה שוב ב-1972 -אלא כמועמדה של המפלגה העצמאית האמריקאית. המפלגה הוקמה על ידו, לצורך תמיכה במדיניות של הפרדה גזעית. ב-1968 טען שאין כל הבדל בין שתי המפלגות הגדולות. הוא השתמש באסטרטגיה של מועמד הדמוקרטים הדרומיים, סטרום ת'ורמונד, שהתמודד ב-1948, ולא רצה לנצח בבחירות אלא קיווה להשיג מספיק אלקטורים כדי לאלץ את בית הנבחרים להכריע בבחירות, דבר שנחשב לאפשרות ריאלית. מצב זה היה נותן לו עמדת כוח: וולאס קיווה שמדינות הדרום ישתמשו בהשפעתן כדי לסתום את הגולל על ניסיון הממשלה לבטל את ההפרדה הגזעית.
במסע הבחירות הדגיש וולאס את הצורך בהחזרת החוק והסדר למדינה, ואת זכויות המדינות בנושאי ההפרדה הגזעית, מה שמשך את הדרומיים הלבנים והכפריים, ואת הפועלים המאוגדים בצפון. וולאס הוביל בבטחה במדינות הדרום עם 45% מהקולות באמצע ספטמבר. העובדה שמשך פועלים מאוגדים (שהיו תומכים מסורתיים של הדמוקרטים) פגעה ביוברט האמפרי במדינות צפוניות כמו אוהיו, אילינוי, ניו ג'רזי, ויסקונסין ומישיגן. סקר מאמצע ספטמבר חשף שזכה לתמיכה משליש מחברי האיגודים, ושבשיקגו השיג 44% מקולותיהם של פועלי תעשיית הפלדה, יותר מכל מועמד אחר. האמפרי וריצ'רד ניקסון הצליחו להקטין את התמיכה בוולאס עד לנובמבר. האיגודים הדגישו את זרימת העבודות מהצפון אל אלבמה של וולאס, שלא חייבה את העובדים להתאגד (אם כי וולאס תמך באיגודים), וניקסון, שחשש מפילוג של הקול השמרני, שכנע מספיק דרומיים שעליהם לתמוך בו כדי לעצור את האמפרי. מה-13 ל-20 באוקטובר, ירד וולאס מ-20% תמיכה ל-15%. בצפון, התחלקו קולותיו בצורה שווה בין האמפרי וניקסון. בדרום, בחרו שלושה רבעים מבוחריו בניקסון.
במצעו הציע וולאס תוספות תקציב גדולות לביטוח הלאומי ולמדיקר. מדיניות החוץ של וולאס הייתה שונה משני המועמדים האחרים. הוא טען שאם לא ישיג התקדמות במלחמת וייטנאם בתוך תשעים יום מכניסתו לתפקיד, הוא יצווה על נסיגה מידית. בנוסף הוא דרש שבעלות הברית האירופאיות והאסייתיות של ארצות הברית ישלמו יותר על ביטחונן. לצערו, עמדת סגנו המיועד, גנרל חיל האוויר בדימוס קרטיס לה מיי, פגעה בו לאחר שזה הציע להשתמש בנשק גרעיני בווייטנאם.
המפלגה הרפובליקנית אימצה את חלק מהרטוריקה של וולאס לאחר מסע הבחירות הזה, כדי למשוך את האמריקנים הלבנים, הדרומיים והמעמד הנמוך.
הבחירה בסגן
מושל ג'ורג'יה לשעבר, מרווין גריפין, היה עמיתו הזמני של וולאס למירוץ כדי לאפשר לו להתמודד בכמה מדינות. וולאס שקל למנות את מזכיר החקלאות לשעבר, עזרא טאפט בנסון, את גנרל חיל האוויר בדימוס קרטיס לה מיי, ואת ראש ה-FBI ג'ון אדגר הובר לסגנו. בנסון ולה מיי חפצו בתפקיד, והובר לא ענה לו. ביוני, גילה וולאס שאף חבר קונגרס לא רוצה לתמוך בו. עוזריו של וולאס רצו שהאפי צ'נדלר, נציב ליגת הבייסבול לשעבר ומושל קנטקי, יהיה סגנו. הוא יכול היה לעזור לו לגבור על ניקסון בטנסי, קרוליינה הדרומית ובפלורידה, ולהגדיל את הפער של וולאס ממתחריו בארקנסו, ג'ורג'יה ובקרוליינה הצפונית. וולאס נזהר: צ'נדלר תמך בברוקלין דודג'רס כשהחתימו את ג'קי רובינסון, והיה דמוקרט מרכזי יותר. בתחילת ספטמבר השתכנע בצורך לגייס את צ'נדלר. כשדבר העסקה דלף, התנגדו תומכי וולאס לכך. וולאס נסוג מההחלטה וביקש למנות את בנסון. הכנסייה המורמונית של בנסון אסרה עליו להצטרף לוולאס.
לאחר שלא הצליח לגייס את מייסד קנטקי פרייד צ'יקן, הרלנד סנדרס להיות עמיתו, החליט וולאס לשכנע את לה מיי, שחשש מתיוגו כגזען, להצטרף למסע הבחירות. לה מיי ידע שאם ינסה להתמודד לתפקיד, יפוטר מניהול חברת אלקטרוניקה. מטה וולאס החליט לפצות אותו במיליון דולרים. לה מיי, שהיה ממקימי חיל האוויר האמריקני ומומחה צבאי, ובנוסף ייעץ לנשיא קנדי במהלך משבר הטילים בקובה, הוסיף אמינות ביחסי חוץ למסע הבחירות.
לה מיי התלהב מהשימוש בנשק גרעיני. מטה וולאס ניסה לשכנע אותו להימנע מהתייחסות לנושא, אולם בריאיון הראשון שלו ניסה "להפיג את הפחד האמריקני מפני נשק גרעיני" ודיבר על סרטנים רדיואקטיביים בביקיני. לה מיי הביך את וולאס גם בסתיו כשהציע שימוש בנשק גרעיני במלחמת וייטנאם. מועמדותו של לה מיי נחשבה לכישלון. היא הרחיקה מוולאס את הנשים: בתחילת ספטמבר זכה ל-50% תמיכה בקרב גברים דרומיים ו-40% בקרב נשים. בצפון, זכה ל-20% תמיכה מגברים ול-10% בלבד מנשים.
רטוריקה
הרטוריקה של וולאס במסע הבחירות התפרסמה. הוא טען שידרוס אנרכיסטים, ושילדי הפרחים לא מכירים את המונחים "עבודה" ו"סבון". הוא האשים את האמפרי וניקסון בתמיכה בחיסול ההפרדה הגזעית. הוא טען שאין הבדל בין המפלגות הגדולות. בקליפורניה, וגם במדינות אחרות, משך לעברו אנשי ימין רדיקלי, כמו אגודת ג'ון ברץ'.
רוב העיתונים התנגדו לוולאס, פרט לעיתונים הדרומיים שתמכו בו. עמדותיו הרדיקליות משכו את הפועלים העניים, והוא הזכיר להם את ויליאם ג'נינגס ברייאן. הציבור הדרומי היה מיואש מהמפלגה הדמוקרטית. הם חשו שוולאס, שהתנגד לפשיעה ברחובות, ייצג אותם טוב יותר.
רבים מצאו אותו כנואם מבדר, אף על פי שלא בהכרח הסכימו עם דעתו. לילדי פרחים שטענו שהיה נאצי, הוא טען "הרגתי פשיסטים כשהייתם בחיתולים".
וולאס הוביל בבטחה באלבמה, מיסיסיפי ולואיזיאנה. עוזריו ביקשו ממנו להתמקד בעיקר בקרוליינה, פלורידה, ג'ורג'יה וטנסי. וולאס חפץ במסע בחירות לאומי ונסע מבוסטון עד לסן דייגו. הוא ערך שלושים ושלוש עצרות בצפון, אולם הופיע רק בשלוש, שהיו בטנסי, קרוליינה הצפונית וג'ורג'יה.
ב-24 באוקטובר 1968, נאם במדיסון סקוור גארדן, באחת מהעצרות הגדולות ביותר מאז שפרנקלין דלאנו רוזוולט נאם בניו יורק. 20,000 איש מילאו את האולם כשברחובות, נאלצה המשטרה לעצור את תומכי וולאס ואת מתנגדיו שהתקוטטו זה עם זה. וולאס טען שלאחר מינויו לנשיא, כל אנרכיסט שיקפוץ לפני הלימוזינה שלו יראה את הלימוזינה האחרונה בחייו.
וולאס טען שהדבר החשוב ביותר בבחירות היה דאגה לאמריקנים הפשוטים, שלא רוצים שהממשלה תטפל בהם ורוצים שיסמכו עליהם. בנוסף התנגד לביטול ההפרדה הגזעית בבתי הספר הציבוריים בדרום עקב פסיקת בית המשפט העליון של ארצות הברית ותקף את בית המשפט.
תוצאות הבחירות
וולאס היה אהוד בעיקר בדרום ארצות הברית. הוא השיג 9,901,118 קולות (מתוך 73,199,998) - כלומר, 13.5% מהקולות - זכה בחמש מדינות דרומיות - אלבמה, ארקנסו, ג'ורג'יה, לואיזיאנה ומיסיסיפי - קיבל ארבעים וחמישה אלקטורים ועוד אלקטור עצמאי אחד, ובנוסף היה קרוב מאוד למטרתו לאלץ את בית הנבחרים לפסוק בבחירות. וולאס קיבל קול מאלקטור אחד של קרוליינה הצפונית שהיה אמור להצביע לניקסון. לעומת זאת, ניקסון השיג 301 אלקטורים, יותר ממספיק כדי לנצח בבחירות. וולאס איננו המועמד השלישי האחרון שזכה באלקטורים: לאלקטור סורר עצמאי אחד או יותר זכו גם ג'ון הוספרס, מועמדה של המפלגה הליברטריאנית ב-1972, רונלד רייגן ב-1976, לויד בנטסן ב-1988, ג'ון אדוארדס ב-2004, וחמישה מועמדים שונים ב-2016 (פוליטיקאית אינדיאנית, ג'ון קייסיק, רון פול וברני סנדרס, ואילו קולין פאוול זכה לשלושה אלקטורים), אולם וולאס הוא המועמד האחרון שהשיג את האלקטורים כתוצאה מזכייה בהם.
אחוזי התמיכה שלו- 13.5%, הם פחות מ-19% שהשיג רוס פרו ב-1992, אולם פרו לא זכה באלקטורים.
התמיכה בו בצפון צנחה מ-13% באוקטובר ל-8% בבחירות. ניקסון ניצח בקרוליינה ובטנסי עם פחות מ-40% מהקולות, כשוולאס צמוד אליו. המדינות הללו שלחו 32 אלקטורים (אם כי וולאס קיבל אלקטור אחד מקרוליינה הצפונית). אם וולאס היה זוכה באלקטורים הללו, היה ניקסון מנצח בבחירות עם 270 אלקטורים, המינימום. מצד שני, הופעה חזקה יותר של וולאס הייתה מאפשרת להאמפרי לזכות במיזורי, בה ניצח ניקסון בהפרש של מעט יותר מחצי אחוז, ואז בית הנבחרים היה מכריע בבחירות. שינוי של אחוז באוהיו או בניו ג'רזי גם היה מצליח לאלץ את בית הנבחרים להכריע בבחירות, אם וולאס היה זוכה בקרוליינה הצפונית או בטנסי. הדרך הפשוטה ביותר להשגת מטרתו של וולאס הייתה ניצחון באחת ממדינות קרוליינה או בטנסי והשגת עוד 1.14% באוהיו.
הבחירות לבית הנבחרים ב-1968
לפי המפה, שלטו הדמוקרטים ב-26 מתוך חמישים מדינות, בעוד שהרפובליקנים שלטו ב-19 מדינות וחמש אחרות היו עם שוויון. אם כל הדמוקרטים היו מתייצבים מאחורי האמפרי, היה וולאס חסר השפעה על האירועים לאחר הבחירות. אולם וולאס האמין שמדינות הדרום לא יתמכו בהאמפרי ללא הבטחות בנוגע להפרדה הגזעית, ואף יתמכו בניקסון אם יסכים לדרישותיהן.
כהונה שנייה כמושל
בבחירות לתפקיד מושל אלבמה ב-1970, התמודד וולאס בבחירות המקדימות מול המושל אלברט בריואר, שהיה המועמד הראשון מאז תקופת השיקום שניסה להשיג את תמיכת השחורים. בריואר קידם מצע פרוגרסיבי שדיבר על שיתוף פעולה בין פועלים שחורי ולבנים. הוא תקף את וולאס על היעדרו מהמדינה לעיתים קרובות.
בבחירות המקדימות, השיג בריואר את מרב הקולות אולם לא זכה ברוב, ולכן נערך סיבוב שני.
אף על פי שהבטיח לא לרוץ בפעם השלישית לנשיאות, יום אחד לאחר מערכת הבחירות, נסע לוויסקונסין והחל את מסע הבחירות שלו לקראת הבחירות ב-1972. וולאס השתמש ברטוריקה גזענית במיוחד.
הבחירות המקדימות של 1972 וניסיון ההתנקשות
בארבעת החודשים הבאים, התקדם וולאס במסע הבחירות שלו. מסע הבחירות נקטע בפתאומיות ב-15 במאי 1972, כשנורה חמש פעמים במהלך מסע בחירות במרילנד, בתקופה בה נחשב לאחד מהמועמדים המובילים. וולאס נפגע בבטן ובחזה, ואחד הכדורים פגע לו בעמוד השדרה, והשאיר אותו משותק מהמותניים ומטה לשארית חייו. הוא עבר ניתוח בן חמש שעות באותו הערב, וקיבל כמה תרומות דם כדי לשרוד. שלושה אחרים שנפצעו בירייה גם שרדו.
המתנקש לא ניסה לרצוח מתוך אידאולוגיה אלא מרצון להתפרסם. ב-4 באוגוסט נשפט ל-63 שנים בכלא, שהוקטנו ל-53 שנים. לאחר 35 שנה, ב-9 בנובמבר 2007, שוחרר על תנאי.
לאחר ניסיון ההתנקשות, ביקרה את וולאס בבית החולים חברת הקונגרס והמתמודדת בבחירות המקדימות, שירלי צ'יזהולם. היא הייתה חברת הקונגרס השחורה היחידה. למרות העוינות האידאולוגית ביניהם, הרגישה צ'יזהולם שיש לה מחויבות לבקר את וולאס. עוד ביקרו אותו הנשיא ניקסון, סגן הנשיא ספירו אגניו, יוברט האמפרי, ג'ורג' מקגוורן וטד קנדי. הוא גם קיבל מברקים מהנשיא לשעבר לינדון ג'ונסון, מהנשיא לעתיד רונלד רייגן ומהאפיפיור פאולוס השישי.
לאחר היריה, ניצח וולאס בבחירות במרילנד ובמישיגן, אולם השיתוק שלו סיים את מסע הבחירות. הוא נאם ב-11 ביולי 1972, על כיסא גלגלים, בוועידה הדמוקרטית הלאומית.
כיוון שנעדר מאלבמה במשך יותר מעשרים ימים במהלך התאוששותו, דרשה חוקת אלבמה שסגן הנשיא, ג'רי ביסלי, יכהן כמושל בפועל עד לחזרתו של וולאס ב-7 ביולי. וולאס חזר לתפקיד המושל וניצח בקלות בבחירות של 1974, כשניצח את הסנאטור הרפובליקני אלווין מקקרי, שזכה לפחות מ-15% מקולות הבוחרים.
ב-1992, כשהתראיין לרגל עשרים שנה לניסיון ההתנקשות, טען וולאס שעבר עשרים שנות כאב.
הבחירות המקדימות של 1976
בנובמבר 1975, הכריז וולאס על התמודדותו לנשיאות בפעם הרביעית. רבים דאגו לבריאותו, והתקשורת הפיצה תמונות שלו מתקשה להתנייד. תומכיו טענו שהתקשורת פונה נגדו, בניגוד ליחסה כלפי פרנקלין דלאנו רוזוולט. בבחירות הדרומיות, זכה וולאס רק במיסיסיפי, קרוליינה הדרומית ובאלבמה. הוא הגיע למקום השלישי מאחורי מושל ג'ורג'יה לשעבר, ג'ימי קרטר, ומושל קליפורניה ג'רי בראון. לאחר הפסדים לקרטר בדרום, פרש וולאס מהמירוץ ביוני 1976. הוא תמך בקרטר, שהתמודד מול הנשיא היוצא ג'רלד פורד. וולאס טען שרצה בהיבחרו של נשיא דרומי, אולם אף עמדה שלו לא אומצה בידי המצע הדמוקרטי.
כהונה אחרונה כמושל
בסוף שנות השבעים, הכריז וולאס על התקרבותו לדת הנוצרית והתנצל בפני מנהיגי זכויות האזרח השחורים על פעולותיו כתומך בהפרדה הגזעית. הוא טען שפעם רצה כוח ותהילה, אולם הבין את טעותו. בנושא עמידתו מול דלתות בית הספר, טען שטעה, ושטוב שהימים הללו חלפו.
בבחירות המקדימות במפלגה הדמוקרטית לתפקיד מושל אלבמה ב-1982, יריביו המרכזיים של וולאס היו סגן המושל ג'ורג' מקמילן ודובר בית הנבחרים מאלבמה, ג'ו מקורקודאל. בסיבוב השני, הצליח וולאס לנצח את מקמילן בהפרש קטן של שני אחוזים. בבחירות, יריבו היה ראש עיריית מונטגומרי, אמורי פולמר. רבים טענו שהיה מדובר בסיכוי הטוב ביותר מאז תקופת השיקום שהרפובליקנים ינצחו באלבמה, אולם לבסוף היה זה וולאס שנבחר.
במסיבת עיתונאים ב-2 באפריל 1986, הכריז וולאס שלא ירוץ לכהונה חמישית כמושל, ושיפרוש לאחר סיום כהונתו בינואר 1987. הוא כיהן ארבע כהונות במשך שלושה עשורים שונים, שהסתכמו בשש עשרה שנים בתפקיד. רק טרי ברנסטאד, שכיהן כמושל איווה במשך שש כהונות (בין 1983 ל-1999 ובין 2011 ל-2017) וסגן הנשיא לשעבר ג'ורג' קלינטון שכיהן כמושל ניו יורק במשך עשרים ואחת כהונות לא רצופות (בין 1777 ל-1804) עקפו אותו.
נישואין וילדים
וולאס נישא ללורלין בורנס ב-22 במאי 1943. נולדו להם ארבעה ילדים: בובי ג'ו (1944) פרסונס, פגי סו (1950) קנדי, ג'ורג' השלישי, שנודע כג'ורג' הבן (1951), וג'ני לי (1961) דיי, שנקראה על שם רוברט אדוארד לי. לורלין הייתה האישה הראשונה שנבחרה לתפקיד מושלת אלבמה. ב-1961, כחלק מהתפיסה שרווחה אז, מנע ממנה וולאס מידע שהתגלו בה תאי סרטן ממאירים. לאחר מותה ב-1968, נשלחו הילדים הצעירים, בני שמונה עשרה, שש עשרה ושש, לגור עם בני משפחה וחברים (בתם הגדולה כבר נישאה ועזבה את הבית).
ב-4 בינואר 1971, נישא וואלס לקורנליה אליס סניבלי (1939–2009), אחייניתו של מושל אלבמה לשעבר, ג'ים פולסום. היא נחשבה ל"ג'קלין קנדי של הכפריים". הזוג התגרש ב-1978. כמה חודשים לאחר מכן טענה קורנליה שהיה אגואיסט. היא מתה בגיל שישים ותשע ב-8 בינואר 2009.
ב-9 בספטמבר 1981, נישא וואלס לליסה טיילור, זמרת מוזיקת קאנטרי. הם התגרשו ב-1987.
סוף ימיו ומותו
בימיו האחרונים, התחרט וולאס על עמדותיו הגזעניות וביקש סליחה מהקהילה השחורה.
וולאס נהג לאכול במסעדה במונטגומרי. הוא היה מוקף בחבריו הוותיקים ובדורשי שלומו. הוא המשיך לעשות זאת גם כמה שבועות לפני מותו. הוא מת מזיהום ב-13 בספטמבר 1998. הוא סבל גם מבעיות נשימה בנוסף לסיבוכים מפציעתו בעמוד השדרה. הוא קבור במונטגומרי.
מורשתו
וולאס לא הצליח בפוליטיקה הלאומית, שכן נכשל ארבע פעמים בהתמודדות לנשיאות. עם זאת, השפיע רבות על הפוליטיקה האמריקנית. מנהרת ג'ורג' וולאס באזור מוביל נקראת על שמו.
איווה וולבס
איווה וולבס (באנגלית, Iowa Wolves) היא קבוצת כדורסל מהעיר דה מוין, איווה המשחקת בליגת הפיתוח של ה-NBA מאז שנת 2007. עד עונת 2017/2018 שיחקה בשם "איווה אנרג'י" (באנגלית, Iowa Energy).
הקבוצה מסונפת לקבוצת מינסוטה טימברוולבס המשחקת בליגת ה-NBA. במשחק הבית הראשון של הקבוצה היא שברה את שיא הליגה לצופים במשחק, כאשרבאולם נכחו 8,842 צופים. הקבוצה שברה את השיא במהלך המשחק השני בסדרת הגמר של עונת 2011/12 בו נכחו 14,036 צופים. בסיום אותה סדרה זכתה הקבוצה באליפות הראשונה, והיחידה שלה.
2010-2007: שנים ראשונות
ב-27 בפברואר 2007 הודיעה הנהלת ליגת הפיתוח על כוונתה להקים קבוצה חדשה בעיר דה מוין, שתצטרף לליגה בתחילת עונת 2007/08, "איווה אנרג'י". ניק נרס שהיה מאמנה הראשון בתולדותיה, היה גם מיוזמי הקמת המועדון והניע את המהלך באמצעות קשר קרוב לעורך דין שהיה מקושר בעירייה המקומית. בעונת הבכורה שיתפה הקבוצה פעולה עם הקבוצות שיקגו בולס ומיאמי היט. תהליך בניית סגל השחקנים החל ב-5 בספטמבר בדראפט ההרחבה של שנת 2007 בו בחרה הקבוצה 10 שחקנים. במשחק פתיחת העונה פגשה הקבוצה את אלופת העונה הקודמת, דקוטה ויזארדס, וניצחה אותה בתוצאה 99–101. הניצחון הראשון בתולדות המועדון. את עונת הבכורה סיימה הקבוצה במאזן של 22 ניצחונות ו-28 הפסדים, מאזן שהציב אותה במקום העשירי בליגה, מחוץ לתמונת הפלייאוף.
לפני תחילת עונת 2008/09 הודיעה הליגה כי פיניקס סאנס יחליפו את המיאמי היט כקבוצת החסות של האנרג'י. בסיום העונה השנייה שיפרה הקבוצה את מאזנה ועלתה ל-28 ניצחונות מול 22 הפסדים. הקבוצה דורגה במקום השלישי בפלייאוף, אך הודחה לאחר שהפסידה 109–114 בסיבוב הראשון לדקוטה ויזארדס. סנטר הקבוצה, קורטני סימס זכה בתור ה-MVP של העונה הרגילה לאחר שהשיג ממוצע של 22.8 נקודות ו-11 ריבאונדים למשחק. במהלך העונה הוא חתם על חוזה ל-10 ימים בפיניקס סאנס ולאחר מכן חוזה דומה בניו יורק ניקס. אות'יוס ג'פרס, גארד הקבוצה שנבחר בדראפט של אותה שנה זכה בתואר רוקי השנה.
לקראת עונת 2009/10 שונה מבנה הליגה משלושה אזורים לשניים והקבוצה עברה לשחק באזור המזרחי. אף על פי שהקבוצה איבדה את קורטני סימס, היא הצליחה לשפר את מאזנה ולסיים את העונה עם 37 ניצחונות, המאזן הטוב בליגה שגם זיכה את הקבוצה באליפות האזורית. הזכייה במקום הראשון אפשרה לקבוצה לבחור את היריבה שמולה תתמודד בסיבוב הראשון של הפלייאוף, מבין הקבוצות שסיימו במקום חמישי עד שמיני. האנרג'י בחרו להתמודד מול יוטה פלאש, שסיימה את העונה במקום השביעי. הפלאש ניצחו במשחק הראשון בסדרה, אך האנרג'י החזירו בשני ניצחונות שהעלו אותם לחצי הגמר. בחצי הגמר פגשה הקבוצה את טלסה 66, שהדיחו את סו פולס סקייפורס בסיבוב הראשון. האנרג'י ניצחו במשחק הראשון בסדרה, אך הפסידו בשני המשחקים הבאים והודחו מהפלייאוף.
2011-הווה
לקראת עונת 2011/12 הודיעה הנהלת הליגה שהאנרג'י יסיימו את חוזה שיתוף הפעולה עם הפיניקס סאנס ובמקומם צורפו ניו אורלינס הורנטס ווושינגטון ויזארדס כקבוצות חסות. בעונה שלאחר הזכייה באליפות חלה נסיגה ביכולת הקבוצה והיא סיימה את העונה עם 50% הצלחה בלבד - 25 ניצחונות והפסדים, 12 ניצחונות פחות מהעונות הקודמות. הקבוצה העפילה לפלייאוף, אך הפסידה בסיבוב הראשון 2 משחקים ללוס אנג'לס די-פנדרס והודחה. לקראת עונת 2012/13 צורפה דנוור נאגטס כקבוצת חסות רביעית. במהלך העונה המשיכה הנסיגה ביכולת הקבוצה ובסיומה עמד מאזן הניצחונות על 16 בלבד, המאזן הנמוך בתולדות הקבוצה. לקראת עונת 2013/14 צורפה מינסוטה טימברוולבס כקבוצת החסות החמישית. הקבוצה בהובלת אות'יוס ג'פרס, שזכה בתואר ה-MVP בסיום העונה, הצליחה לשפר את מאזנה ל-31 ניצחונות ולזכות באליפות האזורית. בסיבוב הראשון של הפלייאוף פגשה הקבוצה את הריו גראנדה ואלי וייפרס והפסידה בסדרה לאחר שלושה משחקים.
לקראת עונת 2014/2015 חתמה הקבוצה על הסכם חסות בלעדי עם קבוצת ממפיס גריזליס. בעקבות ההסכם שונה צבע הלוגו והמדים, כדי שיהיו דומים לסמל הקבוצה.
בשנת 2017 נמכרה הקבוצה למינסוטה טימברוולבס, אשר משמשת מאז כקבוצת האם של איווה. החל מעונת 2017/2018 פועלת הקבוצה בשם חדש: "איווה וולבס".
סוחוי Su-2
סוחוי 2-Su (ברוסית: Сухой Су-2) היה מטוס סיור ומפציץ קל סובייטי, בו נעשה שימוש בשלבים הראשונים של מלחמת העולם השנייה.
אחר צהריים של פורענות
אחר צהריים של פורענות (באנגלית: Dog Day Afternoon) הוא סרט קולנוע אמריקאי מסוגת דרמת פשע, שיצא לאקרנים בשנת 1975. במאי הסרט הוא סידני לומט, התסריטאי הוא פרנק פירסון, ומככבים בו אל פצ'ינו, ג'ון קאזאלה וכריס סרנדון.
הסרט צולם בהשראת מאמר שהתפרסם במגזין "לייף" ב־1972 ותיאר בהרחבה את פרטי האירוע. שם הסרט באנגלית מבוסס על הביטוי "Dog Days of Summer" (בלטינית: Caniculares dies), שפירושו 'היום החם וההביל ביותר בשנה'.
כאשר יצא הסרט לאקרנים לראשונה בספטמבר 1975, בהפצת "האחים וורנר", הוא זכה לביקורות אוהדות רבות, שרובן שיבחו את התייחסותו האנטי־ממסדית לאירוע ולנושאים חברתיים–אזרחיים אחרים. הסרט היה מועמד לשישה פרסי אוסקר ולשבעה פרסי גלובוס הזהב, וזכה בפרס אוסקר לתסריט המקורי הטוב ביותר. אל פצ'ינו זכה בפרס באפט"א על תפקידו בסרט.
עלילת הסרט
סאני וורציק (אל פצ'ינו) הוא בחור צעיר, יוצא מלחמת וייטנאם עם רקע בבנקאות שמעולם לא ביצע שוד. הוא מחליט לשדוד סניף בנק בברוקלין עם חברו סאל (ג'ון קאזאלה) שהשתחרר מהכלא ועם צעיר נוסף אך במהלך השוד מתברר כי בסניף אין כמעט כסף. השוד, המנוהל על ידי סאני, מתבצע באופן חובבני למדי. כאשר חברם השלישי לא עומד בלחץ ומחליט לפרוש מהשוד הצופה מבין שהשוד עתיד להיכשל. תוך זמן קצר מגיעה המשטרה למקום ומכתרת את סניף הבנק. סביב הסניף המכותר מתגודדים צוותי תקשורת וקהל רב. סאני וסאל אובדי העצות, חמושים ברובה אחד בלבד, מחזיקים בעובדי הבנק כבני ערובה.
קצין משטרה בשם מורטי מתקשר לסניף הבנק, מודיע לסאני כי המשטרה במקום ומנסה לפתח עמו משא ומתן. סאני מצהיר כי הם יהרגו את בני הערובה אם המשטרה תנסה לפרוץ למקום. בעוד מורטי מנהל את המשא ומתן, עוקב קצין ה־FBI שלדון מהצד אחר ההתפתחויות. הארוורד, איש הביטחון הלא חמוש של הבנק, סובל במהלך השוד מהתקף אסתמה. לבקשת קצין המשטרה מורטי, סאני משחרר אותו כמחווה של רצון טוב. מורטי משכנע את סאני לצאת החוצה מהבנק על מנת שייווכח כמה גדולה היערכות השוטרים במקום. סאני הופך את רגע החולשה להפגנת עוצמה כאשר הוא מנהל עימות מילולי עם השוטר מול הקהל, שבמהלכו הוא מכריז "אטיקה! אטיקה!" בהתייחסות למהומות בית הכלא באטיקה שבהן נהרגו על ידי המשטרה 39 איש – ובכך זוכה לקריאות עידוד ותמיכה. בני הערובה, ומנהל הסניף ביניהם, מביעים חיבה לסאני ואף מגוננים עליו מפני השוטרים.
השוטרים מאתרים את אשתו החוקית של סאני, אנג'י (לזוג יש שני ילדים קטנים), אך מביאים למקום בחור לכאורה בשם ליאון. מתברר שמדובר באישה טרנסג'נדרית לפני תהליך התאמה מגדרית, שנישאה לסאני בנישואים חד־מיניים. הגילויים על אודות היותו של סאני ביסקסואל מלבים את העניין התקשורתי באירוע, וסאני מתראיין לתקשורת דרך הטלפון ומסביר בכנות את הסיבות שהביאו אותו לשדוד את הבנק. הוא אף מתעמת עם המראיין והדבר יוצר הזדהות כלפיו בקרב הקהל הרחב.
כאשר הלילה יורד, כבה האור בסניף הבנק, וסאני, שיוצא החוצה, מגלה שסוכן ה־FBI שלדון, לקח פיקוד על ניהול האירוע ומסרב ללכת לקראתו במחוות נוספות. שלדון משכנע את ליאון לשוחח עם סאני, דבר שסירבה לעשות מאז הובאה לזירת האירוע, עקב יחסים בעייתיים ביניהם. השניים מנהלים שיחה חמה, שבמהלכה חושפת ליאון כי היא הובאה לזירה מאשפוז בבית חולים פסיכיאטרי, שאליו נשלחה לאחר ניסיון התאבדות שנעשה על רקע היחסים שלהם. היא דוחה את הצעתו של סאני לברוח איתו ועם סאל בטיסה אל מחוץ למדינה ומבקשת ממנו לומר למשטרה, שמבצעת האזנת סתר לשיחה, כי לא היה לה קשר למעשה השוד. סאני מגלה לליאון שהשוד נועד לממן לה ניתוח לשינוי איבר מין שבו היא חפצה.
ה־FBI קוראים לסאני החוצה, והוא מגלה שהביאו את אמו למקום. אמו מנסה לשכנע אותו להסכים לעסקה עם המשטרה שבמסגרתה יסגיר את עצמו ואת שותפו, אך סאני מסרב. הסוכן שלדון מודיע לסאני שתוך כמה דקות תגיע למקום לימוזינה שתיקח אותם למטוס בשדה התעופה, כפי שביקשו. סאני חוזר פנימה וכותב צוואה, שבה הוא מחלק את הכסף מביטוח החיים שלו לליאון, עבור הניתוח לשינוי איבר המין, ואת היתר לאשתו אנג'י והילדים.
לאחר שמגיע רכב המילוט בודק סאני אם מוחבאים בתוכו כלי נשק או מלכודות. כאשר הוא מרגיש בטוח הוא בוחר בקצין משטרה אקראי שישמש כנהג, מכניס לרכב את בני הערובה יחד איתו ועם סאל, והם נוסעים לשדה התעופה קנדי. סאני מתיישב במושב הקדמי, וסאל יושב מאחורי הנהג, המבקש ממנו שוב ושוב לכוון את הנשק שהוא מחזיק לעבר גג הרכב, כדי שלא יפלוט לעברו כדור. כאשר הם מגיעים לשדה התעופה וממתינים שהמטוס יגיע לעמדת ההמראה, יורה הנהג בראשו של סאל מנשק שהוחבא ברכב, ובו זמנית משתלטים השוטרים על סאני, מכוונים אקדח טעון לעברו ומכניעים אותו. סאני נעצר במקום ובני הערובה משוחררים, בזמן שסאני מביט אזוק בפינוי גופתו של סאל מהמקום.
פרשנות
בתחילת הסרט מתוודע הצופה לכך שהאירועים המוצגים בסרט מבוססים על אירועים שהתרחשו במציאות, וידיעה זו תורמת למתח המתקיים בסרט בין הריאליסטי ובין התיאטרלי–בדיוני. מתח נוסף מתקיים בין גיבור העלילה האינדיבידואלי, המצטייר כקוויר וחריג בעיקר בשל מניעיו לשוד, ובין הסביבה שלו. הגיבור הוא בעצם תוצר טבעי של המוזרות הטבעית של ניו יורק, זו המאפשרת קיום לחריגים חברתיים כמוהו וזו המזינה את הדילמה המרכזית. חקר אופייה של העיר היה נושא בולט באותה התקופה בקולנוע האמריקאי ("נהג מונית", "הארי המזוהם", "קאובוי של חצות") והוא בא לידי ביטוי גם ב"אחר צהריים של פורענות". בנוסף, יש מתחים בין צדדיו הקומיים והדרמטיים של הסרט. הוא נפתח בנימה קומית האופיינית לסרטי קומדיה, וככל שהעלילה מתקדמת הוא הופך דרמטי יותר ויותר, ונע בין האבסורד אל המתח והמלודרמה, כאשר חלקו האחרון מורכב בעיקר מדיאלוגים ארוכים בין הגיבור לדמויות הסובבות אותו.
האירועים במציאות
הסרט מבוסס על אירוע אמיתי, כפי שתואר במאמר "הבחורים בבנק" מאת פול קלוג ותומאס מור שפורסם במגזין "לייף". על־פי המאמר, ג'ון וויטוביץ' וסאל נטורילה ביצעו את שוד הבנק בברוקלין שבניו יורק ב־22 באוגוסט 1972, במהלכו התבצרו במבנה והחזיקו בבני הערובה במשך 14 שעות. לאחר האירוע הורשע וויטוביץ' בבית משפט וב־23 באפריל 1973 נדון ל־20 שנות מאסר, מתוכן ריצה בפועל 6 שנים. נטורילה, שביצע את השוד כחצי שנה בלבד לאחר שחרורו מהכלא נורה למוות על ידי המשטרה.
סניף הבנק האמיתי שבו התרחש האירוע היה סניף של צ'ייס מנהטן בנק שנמצא בשכונת גרייבסנד בברוקלין. הסכום שאותו שדדו השניים היה 213,000 דולר, ולא כפי שצוין בסרט. באחת הסצנות סאני כותב צוואה על מנת להוריש לליאון כסף מביטוח החיים שלו, כדי שתוכל לעבור ניתוח להתאמה מגדרית במקרה שייהרג במהלך השוד. במציאות קיבל וויטוביץ' 7,500 דולר ואחוז אחד מהכנסות הסרט עבור זכויות היוצרים על השימוש בדמותו, ו־2,500 דולר אותם קיבל על מנת להעניק לאליזבת עדן לשם עריכת הניתוח. עדן נשארה בניו יורק, עברה את הניתוח ושינתה את שמה (היא נולדה בשם ארנסט ארון).
גרסתו של ג'ון וויטוביץ' ומכתבו לניו יורק טיימס
ב־1975, לאחר שצפה בסרט מכלאו, כתב וויטוביץ' מכתב ארוך לעיתון "הניו יורק טיימס". במכתב כתב וויטוביץ' על עוולות שנעשו לו, לטענתו, במהלך המשפט ולאחריו, הסביר חלק מפרטי האירועים מנקודת מבטו וביקר את הסרט והשחקנים. מטרתו העיקרית, לדבריו, הייתה למנוע מהאירועים להיזכר כפי שהוצגו בסרט, על חוסר הדיוקים או הסילופים שבו. המכתב נפתח במילים: "זהו מאמר העיתונות הראשון שאי פעם כתבתי, אבל חשוב שתדעו את האמת ... מה שאתם עומדים לקרוא אלו ההערות והתחושות האישיות שלי אף על פי שזה עלול לפגוע בהכנסות הסרט, זה חייב להיעשות...".
נגד הפרקליטות, בית הכלא וחברת ההפקה
וויטוביץ' הטיח האשמות במערכת המשפט שהתעלמה מעסקה שנעשתה עמו כביכול, ותקף גם את חברות ההפקה וההפצה של הסרט בטענה שהן לא כיבדו את ההסכם עמו בנושא התמלוגים וחלוקת הרווחים מהסרט. הוא טען שבבית הכלא מפלים אותו לרעה ומתייחסים אליו כאסיר סוג ב' עקב הנטיות המיניות שלו ואופי הפשע שביצע, וכי מטרידים אותו באופן שרירותי ומונעים ממנו הטבות שמקבלים אסירים אחרים. עוד תיאר כיצד נדחו בתחילה בקשותיו ממנהלי בית הכלא לראות את הסרט, לאחר שחברת ההפצה "האחים וורנר" הסכימה לשלוח לו אותו בחינם. בהמשך טוען וויטוביץ' שנפגש עם עורכי־דין ובכוונתו לתבוע את אנשי חברות ההפקה וההפצה של הסרט:
על יחסיו עם ארנסט ארון
וויטוביץ' מציין כי הסרט השאיר שאלות רבות בלתי פתורות ולא הציג כראוי את התשובה האמיתית לשאלה מדוע ביצע את השוד. הוא מתאר את הנסיבות בהן הכיר את ארון ומדגיש כי הסיבה האמיתית לשוד הייתה הרצון להציל אותה ממוות. לדבריו, השניים נפגשו לראשונה בשוק בניו יורק בשנת 1971, שנתיים אחרי הפרידה מאשתו כרמן וילדיהם. הם נישאו בגריניץ' וילג' באותה השנה בחתונה קתולית. וויטוביץ' כותב כי ניסה תדיר להשיג כסף כדי לממן את הניתוח בו ארון חפצה, אך הדבר לא עלה בידו:
על הסרט
במכתב טוען וויטוביץ' שפרטים רבים מהאירוע מוצגים בסרט באופן שגוי או מסולפים מיסודם. בראש ובראשונה מותו של סאל בן ה־18 אשר "נרצח על ידי ה־FBI אף על פי שהיה כפות ולא היווה סיכון לשוטרים", לדבריו: בהמשך הצביע על פרטים רבים מהסרט שלא התרחשו במציאות, לטענתו, או הוצגו באופן שגוי:
למרות תלונותיו הרבות על הסרט מצא וויטוביץ' לנכון גם לשבח אותו בחום על איכויותיו הקולנועיות. וויטוביץ' כתב כי הסרט נגע ללבו וכי הוא בכה מהתרגשות כמעט לכל אורכו, במיוחד בסצנה בו הוא מוצג כותב את הצוואה. עם זאת, הוא מדגיש כי בסופו של דבר הוא נותר פגוע עמוקות וכעוס:
תגובת העיתון למכתב
ב־22 בדצמבר 1975 ענה למכתבו של וויטוביץ' עורך מדור תרבות ופנאי של הניו יורק טיימס, ויליאם האנן, ודחה את פרסומו בזו הלשון:
הפקת הסרט
במאמר עליו התבססה הפקת הסרט נכללים רבים מהפרטים שהוצגו בו ומתואר בהרחבה הקשר שנרקם בין וויטוביץ' ונאטורילה לבין בני הערובה ועל ההתנהלות מול השוטרים. במאמר מצוטט מנהל הבנק, רוברט בארט, שאמר לאחר האירוע: "אני אמור לשנוא אתכם בחורים, אבל צחקתי באותו הלילה יותר משצחקתי במשך שבועות ... הייתה לנו מין אחווה". עיבודו של המאמר לסיפור ששימש את הסרט נעשה על ידי הסופר לזלי וולר, תחת שם העט פטריק מאן.
לסרט אין פסקול ולא נשמעת בו מוזיקה כלל, מלבד שירו של אלטון ג'ון, "אמורינה" המופיע בנעימת הפתיחה, והשיר "Easy Living" של להקת אוריה היפ המתנגן ברדיו למשך זמן קצר במהלך אחת הסצנות בתוך הבנק.
על אף שהסרט מתרחש ביום חם מאוד, בפועל הוא צולם ביום קר עד כדי כך שחלק מהניצבים בסצנות שצולמו ברחוב נאלצו להחזיק קוביות קרח בפיהם על מנת שאדי הנשימה שלהם לא ייראו. כדי להעביר לצופים את תחושת החום הכבד בסרט הותזו מים על פני השחקנים כדי לדמות זיעה, ומלבד זאת לא היה בסרט כל שימוש באיפור או באפקטים מיוחדים. סצנות החוץ צולמו בשכונת "Windsor Terrace" שבברוקלין, וסצנות הפנים צולמו בסט צילומים שנבנה במחסן.
בימוי ומשחק
במאי הסרט, סידני לומט, נחשב לאחד מהבמאים האמריקאים הפוריים ביותר ולראשון במעלה בתעשיית הקולנוע בניו יורק. הוא ביים יותר מ־50 סרטים והיה מועמד חמש פעמים לפרס אוסקר לבמאי הטוב ביותר וזכה בפרסים רבים נוספים. "אחר צהריים של פורענות" נחשב לסרט המייצג את עשייתו הקולנועית, המתבטאת בעיסוק רב בפשע, בשבריריותו של החוק והצדק ואי־יושרה של המשטרה, ובצילומיו בעיר ניו יורק המביאים לידי ביטוי את אופייה וקצבהּ הייחודי. למעשה, רוב סרטיו של לומט צולמו בניו יורק והוא מעדיף להימנע מצילומים באולפנים בהוליווד. על אהבתו לעיר אמר: "המגוון של העיר, השכונות האתניות שבה, האמנות והפשע, התחכום והשחיתות, היופי והכיעור, כל אלה תורמים למה שמהווה את ההשראה לעשיית סרטים". לדידו, על מנת ליצור יש להתעמת עם המציאות בצורה היום–יומית שלה, ובהקשר זה "הוליווד היא ארץ הפנטזיות".
לומט מעדיף לתת בסט הצילומים של סרטיו מקום רב לאלתור והדבר בא לידי ביטוי גם בסרטו זה, כאשר חלק מהדיאלוגים לא היו חלק מהתסריט המקורי. בנוסף, הוא מרבה לעבוד עם שחקנים שלמדו את הטכניקה "שיטת המשחק" בה השחקנים מנסים לשעתק את המצב הרגשי בו נתונה הדמות אותה הם מגלמים במאמץ ליצור הופעה מציאותית כמה שיותר. אל פצ'ינו שמגלם את התפקיד הראשי ב"אחר צהריים של פורענות" הוא תלמיד של לי סטרסברג, שהגה את טכניקת המשחק הזו. בנוסף, פאצ'ינו החל את הקריירה שלו כאמן סטנד־אפ, וחיבתו לכך באה לידי ביטוי בסרט.
ביקורות
האירועים המוצגים ב"אחר צהריים של פורענות" התרחשו בתקופה בה הייתה בארצות הברית התנגדות עזה למלחמה בווייטנאם. הצהרותיו האנטי־ממסדיות של סאני והיותו יוצא צבא ביסקסואל שלחם בווייטנאם בלטו על רקע הלך הרוח באותה התקופה בארצות הברית.
לאחר יציאת הסרט לאקרנים הוא זכה לתגובות אוהדות רבות. מבקר הקולנוע הבכיר של הניו יורק טיימס, וינסנט קנבי, כינה אותו "סרטו הניו יורקי הראוותני והמדויק ביותר של סידני לומט", ושיבח את "אפיון הדמויות המבריק" של כל צוות השחקנים. רוג'ר איברט, מבקר הקולנוע של "השיקגו סאן טיימס" תיאר את סאני כ"אחת מדמויות הקולנוע המודרני המעניינות ביותר" והעניק לסרט שלושה כוכבים וחצי מתוך ארבעה.
התייחסויות ומחוות בקולנוע ובטלוויזיה
סרטים דוקומנטריים אחדים נעשו על "אחר צהריים של פורענות" או התייחסו אליו בחקירתם את האירועים. הבולט שבהם היה הסרט ההולנדי "מבוסס על סיפור אמיתי" (2004), בבימויו של וולטר סטוקמן. הסרט בחן את היכרותם של אזרחי ניו יורק עם "אחר צהריים של פורענות" והאירוע המקורי. בנוסף, נעשתה השוואה בין פרטי האירוע במציאות לאלה המופיעים בסרט תוך כדי ראיונות עם ג'ון וויטוביץ' לאחר שהשתחרר מהכלא ועם אחרים שלקחו חלק באירוע.
פרסי אוסקר
"אחר צהריים של פורענות" זכה בפרס אוסקר לתסריט המקורי הטוב ביותר (פרנק פירסון) ובנוסף היה מועמד בקטגוריות הבאות:
פרסי גלובוס הזהב
הסרט היה מועמד בשבע קטגוריות בפרס גלובוס הזהב, ללא זכייה:
פרסים נוספים
בנוסף, זכה הסרט בפרסים הבאים:
שיגעון
המונחים "משוגע" ו"שיגעון" הם ניסוחים עתיקים, אשר קיימים אלפי שנים (מתקופת המקרא, יוון העתיקה ועוד) ומצביעים על מצבים פסיכוטיים המתאפיינים בעיקר באבדן קשר עם המציאות (מחשבות שווא והזיות), כמו גם, מצבי רוח קיצוניים מתמשכים ללא מודעות עצמית וגבולות (כמו מאניה), והתנהגות המושפעת מהתופעות הנ"ל - מצב נפשי המכונה בפסיכולוגיה ובפסיכיאטריה בשם פסיכוזה. בשפה העברית מילים נרדפות לשיגעון הן "טרוף דעת" או "מטורף", "אי־שפיות", "בלתי שפוי", "לא נורמלי" ועוד ביטויים עממיים רבים. משתמשים במילה "שיגעון" גם במובן של תסמינים פסיכוטיים או אישיותיים מסוימים כמו מחשבות שווא או מחשבות מקובעות שאינן מרפות, או בצירופים המתייחסים לפתולוגיה נפשית, פסיכוטית או אישיותית, כמו "שיגעון גדלות" (מגלומניה) או "שיגעון רדיפה" (פרנויה). בשפת היום-יום משתמשים במילה "שיגעון" גם במובן של שטות גמורה, חוסר היגיון, אבסורד או בתיאור דברים היוצאים מן הכלל.
העת העתיקה וימי הביניים
השיגעון נוכח – בדרך כלל כגורל או כעונש – במיתוסים דתיים מוקדמים ובסיפורי גבורה הפרעות חמורות במצבי רוח, דיבור והתנהגות יוחסו לרוב לכוחות על-טבעיים. בבבל ובארם נהריים האמינו שהפרעות מסוימות נגרמו כתוצאה מפלישה של רוחות, כישוף, זדון שטני, עין הרע והפרת טאבו: דיבוק היה גם השיפוט וגם העונש.
בעת העתיקה האמינו שהפרעות מסוימות בדפוסי ההתנהגות המקובלת מבחינת כלל החברה כלא נורמלית, נגרמו כתוצאה ממעורבות של כוחות עליונים: אלים ורוחות, והיו פועל יוצא של הפרת טאבו, מזימות של כוחות השטן, כישוף או עין-הרע: ההתנהגות החריגה בנוף החברתי שהייתה למעשה השיגעון או הדיבוק, השד או זעם האל או הרוח שדבקה בגוף האדם ובנפשו, או אדם אשר נטרף הוא ודעתו בידי אותם גורמים: היה זה למעשה העונש או השיפוט על מעשים שפנו כנגד האלים או כוחות חיצוניים.
בגישות יווניות מוקדמות נתפסה התנהגות נורמלית ואבנורמלית כאחד, כנתונים לחסדיהם של כוחות חיצוניים על-טבעיים כמו אלים, שדים, כוחות פוריות כוחות המענישים, נוקמים והורסים: כאשר גורל בני האדם נקבע בעיקר על ידי פסקי-דין המוכתבים מלמעלה מאותו כוח-עליון. באותן גישות מוקדמות החיים הפנימיים עם הדילמות המוסריות שלהם לגבי מצפון ובחירה עדיין לא היו החלטיים: היחס שניתן הוא כי הגורל מכתיב את אופי הדברים ורצף הפעולות. כלומר כוח עליון השולט בפעולותיו של האדם ביחס לדפוסי התנהגותו: רק במאות ה-5 וה-4 לפני הספירה התפתחה החשיבה על הנפש ושימשה בסיס לזרם התפישה המרכזי ביחס לנפש ולשיגעון במערב.
אצל הומרוס באיליאדה הגיבורים נתפסו כנתונים לחסדיהם של כוחות חיצוניים, על טבעיים. בני האדם הגיעו לכדי שיגעון מתוך זעם האלים או בשל נקמתם: גיבורי האיליאדה הם בובות על חוט הנשלטות על ידי כוחות חיצוניים גם במקרא טירוף והפרעת הנפש הם עונש אלוהי שמקבל האדם על חטאיו. האזכור העתיק ביותר של הטירוף במקרא מופיע כאשר האלוהים מעניש את בני ישראל אם לא ימלאו את החוקים שמשה הציג בפני העם.
לפיכך בתפיסה של העת העתיקה וימי הביניים השיגעון הוא טרוף הדעת, טשטוש השכל שנגרם לאדם על ידי כוח עליון וגורם לו להתנהג מתוך שוטות גמורה ולפעול בחוסר טעם או הגיון בהשוואה להתנהגות שנחשבת לנורמטיבית בחברה. השיגעון נתפס כתוצאה של השתלטות על ידי כוח עליון כמו רוח או שד הנתקע במוחו של אדם ואינו מרפה ממנו, דבר הגורם להתנהגות חריגה מתוך דחפים הנשלטים בידי כוחות של מעלה.
שיגעון על פי הרפואה ה"מודרנית"
הרפואה המודרנית נמנעת כיום משימוש במונח זה, ומשתמשת במקומו במושגים "מחלת נפש", "פסיכוזה" או "הפרעה פסיכיאטרית קשה"; ההעדפה היא בכל מקרה לתת אבחנה רפואית ברורה של סוג המחלה הנפשית (למשל "מאניה", "סכיזופרניה" וכו'), במקום המונח הכללי שהונחל בשפת ימי קדם או ימי הביניים. דהיינו, מצב נפשי הכולל מגוון התנהגויות המאופיינות בדפוסים אבנורמליים והמלוות בדרך כלל בעיוות חוש המציאות והשיפוט. התנהגויות אלו עלולות לפגוע בצורה קשה בתפקוד החולה מבחינת חיי תעסוקה, חברה ופעילויות יום יום, להוות הפרה של נורמה חברתית, ולעיתים לסכן או לשבש קשות את חיי הפרט או את חיי הסובבים אותו.
המילים "שיגעון", "טירוף" וכדומה נשארות כיום בשימוש רק בשיח יומיומי בלתי פורמלי, בהתייחס להפרעה נפשית בולטת, או משמשות כהערות פוגעות, עלבונות וקללות לשם תיאור התנהגות קיצונית או לא הגיונית. ישנו, מהצד השני, גם שימוש חיובי יותר בשפה היומיומית למושג שיגעון, למשל בביטוי "חיים משוגעים" שפירושו חיים של בילויים בנעימים, חַיִים נפלאים, בּילוּי נהדר.
בשיח המשפטי משתמשים במונח "אי־שפיות" בהקשר של הגנת אי-שפיות (טענה של נאשם במשפט פלילי כי אין להטיל עליו אשמה משום שהיה בלתי שפוי בעת ביצוע הפשע). המושג "בלתי שפוי" מופיע גם בטפסים של שלטונות המס בנוגע לנקודות זיכוי. המושג "מחלת נפש" משמש בשפה הרפואית-משפטית במובן של "מצב פסיכוטי", למשל בנהלים לגבי הוצאת צווים או הוראות לבדיקה פסיכיאטרית כפויה, טיפול מרפאתי כפוי או אשפוז כפוי.
הטיפול בנפגעי הנפש וכן היחס אליהם השתנו מאוד עם השנים ולכן גם היחס למילה שיגעון ואל המשוגעים. החל מיחס כאל בעלי ידיעה נסתרת או מיסטית בתרבויות העולם העתיק, דרך תפיסת השיגעון כאיחוז מסוג כלשהו (למשל דיבוק), ועד לתפיסות שכיחות היום של פגיעות נפש שהן תוצאה של מבנה המוח (נוירולוגית) ובעיות בחומרים במוח (ראו: פסיכיאטריה), או תוצר של ילדות קשה או סביבה וחוויות קשות (פסיכולוגית). גישות מודרניות הוליסטיות אינן מסכימות עם הגדרת אדם כ״משוגע״ או ״חולה״, אלא רואות בתופעות אלה ביטוי קיצוני של הנפש למצבים קיצוניים, או סוג של מרד בחברה ובשררתה על האדם (מישל פוקו או האסכולה האנטיפסיכיאטרית למשל החזיקו או מחזיקים בדעות דומות לאלו).
שאול קוסובסקי שחור
ביוגרפיה
שאול קוסובסקי שחור נולד בתל אביב לרב דוד שלמה קוסובסקי שחור בנו של הרב יצחק קוסובסקי ולליפשא, בגיל חמש נסע לווילנא לבקר את דוד אביו הרב חיים עוזר גרודזנסקי, למד בתלמוד תורה בתל אביב ולאחר מכן למד בישיבת הרב עמיאל, בגיל שבע עשרה נסע לבקר את סבו הרב יצחק קוסובסקי שחור ביוהנסבורג.
למד בישיבת חברון כנסת ישראל שם הכיר את גיסו לעתיד - הרב דב יפה, בהשפעתו התקרב ל"חזון איש".
בטבת תשי"ג התחתן עם ויכנה ורדה, בת הרב יוסף כהן, שהתייתמה גיל צעיר וגדלה בבית דודה הרב אהרן כהן ראש ישיבת חברון.
בתקופת אירוסיו למד בישיבת פוניבז' בבני ברק, אחרי החתונה למד בכולל האברכים של ישיבת מיר בירושלים, בתקופה זו החל ללמוד משפטים וכמקובל בקרב חלק מחברי חוג חזון איש שלא להתפרנס מלימוד תורה.
בשנת תשי"ט עבר לגור בבני ברק בסמיכות לרבו הרב חיים גריינמן והחל ללמוד בכולל חזון איש, בקיץ תשכ"א חלה בסרטן, ממנו נפטר בכ"ג באלול תשכ"ז. בהלווייתו שיצאה מכולל חזון איש הספידוהו הרבנים ניסים קרליץ, משה טיקוצ'ינסקי, גיסו הרב דב יפה ועוד רבנים, נקבר בבית הקברות שומרי שבת בבני ברק.
פאפאייה גיימינג
פאפאייה גיימינג בע"מ (באנגלית: Papaya Gaming) היא חברה ישראלית המפתחת משחקי מובייל. נכון ליוני 2023, פיתחה החברה ארבעה משחקים שהגיעו יחד למעל 22 מיליון הורדות. לפי הערכות, הכנסותיה עמדו על מעל ל-150 מיליון דולר עד 2021.
היסטוריה
חברת פאפאייה גיימינג הוקמה במרץ 2016 על ידי שלושה מייסדים: אוריאל בכר, אנדריי בירמן ואלכס ליאכובצקי. בהמשך הדרך, הצטרף כמייסד שותף יוני צביק. משחקי הקז'ואל של החברה פותחו על גבי פלטפורמה המאפשרת לשדך שחקני רשת למשחקים תחרותיים על בסיס יכולות וביצועים. בשנת 2021, לפי הערכות, החברה עמדה על הכנסות של מעל 150 מיליון דולר וכ-10 מיליון הורדות.
Kream
Kream הוא סינגל שהוקלט על ידי הראפרית האוסטרלית איגי אזליה, בשיתוף עם הראפר האמריקאי טייגה. השיר יצא לאור ב-6 ביולי 2018, על ידי חברת התקליטים איילנד רקורדס, כסינגל הראשון והיחיד מתוך המיני אלבום, Surviving the Summer.
השיר הגיע למקום ה-96 במצעד הבילבורד הוט 100, וה-26 במצעד השירים הקצביים.
רקע וכתיבה
בנוסף לכך, זכה השיר למעמד הזהב בארצות הברית, על סך מכירות של כחצי מיליון עותקים.
וידאו קליפ
הווידאו קליפ הנלווה שצולם לשיר הועלה לערוץ היוטיוב של איגי אזליה ב-6 ביולי 2018. הקליפ בוים על ידי קולין טילי. הקונספט של הקליפ הוא מלחמה בין הטוב והרע. בין היתר, שולבו בקליפ אורות ניאון.
נכון למאי 2019, מונה הצפיות של הקליפ עומד על כ-165 מיליון צפיות.
קרל סטף
קרל אלברט סטף (בשוודית: Karl Albert Staaff; 21 בינואר 1860 – 4 באוקטובר 1915) היה פוליטיקאי ועורך דין שוודי. הוא היה יושב ראש מפלגת הקואליציה הליברלית בין השנים 1907 – 1915 ובמהלך תקופה זו כיהן פעמיים כראש ממשלת שוודיה.
קריירה
סטף היה פעיל בתנועה למען זכות בחירה אוניברסלית וכראש הממשלה מטעם המפלגה הליברלית הוא הוביל ניסיון להנהגת זכות בחירה שוויונית לגברים. יורשו כמנהיג המפלגה, נילס אידן הצליח בסופו של דבר לסיים את המהלך ובשנים 1918 – 1919 הנהיג זכות בחירה אוניברסלית, כולל זכות בחירה לנשים (לאחר בקשות רבות מצד האיגוד הלאומי לבחירות פוליטיות לנשים). בגלל התערבותם של השמרנים, ירדה בסופו של דבר מעל הפרק הצעתו של סטף להנהגת בחירות בשיטה הרובנית לטובת הנהגת בחירות בשיטה היחסית. ב-1912 הוארכה חופשת הלידה לנשים לשישה שבועות וב-1913 הונהגה תוכנית לתשלום גמלאות מכספי משלמי המיסים.
סטף נקלע לעימות קשה עם הממסד השוודי השמרני, הפרו-מלוכני והאנטי-דמוקרטי והיה לדמות שנואה בעיני מוביליו. מסע השמצה אינטנסיבי נוהל כנגדו, בו הוא צויר כהורס המסורת והחבר השוודית. תושבי סטוקהולם העשירים אף רכשו מאפרות בדמותו. צעדי המדיניות האנטי-צבאיים שלו גרמו למסע גיוס הכספים הנרחב ביותר בהיסטוריה של שוודיה עד לאותה עת. סכום של 12 מיליון קרונות שוודיות נאסף תוך כמה חודשים בשנת 1912 לבנייתה של ספינת הקרב HSwMS Sverige. סטף נאלץ להיכנע ולמורת רוחו הוזמנה הספינה.
ב-1914 התפטר סטף מהממשלה לאות מחאה, לאחר שהשמרנים ארגנו הפגנת חקלאים בחצר הארמון המלכותי בסטוקהולם, שם המלך גוסטב החמישי, שעל פי החוק היה אמור להתרחק מפוליטיקה, גינה את מדיניות ההגנה של סטף.
ג'ון סינגלטון
ג'ון דניאל סינגלטון (באנגלית: John Daniel Singleton; 6 בינואר 1968 - 29 באפריל 2019) היה במאי קולנוע, תסריטאי ומפיק אמריקאי. רבים מסרטיו הראשונים של סינגלטון, יליד מזרח לוס אנג'לס, עוסקים בהשלכות של האלימות בתוך הערים, כגון: "החבר'ה מהשכונה" (1991), "לאהוב ולהתגבר" (1993), "ללמוד מהחיים" (1995) ו"בייבי בוי" (2000). סינגלטון הפך מוכר יותר לקהל הרחב בעקבות הסרטים "מהיר ועצבני 2" (2003) ו"ארבעה אחים" (2005).